LAŽNA ZNANOST

„Znati“ ne znači previše, ako se to znanje ne koristi.

„Znati kako primijeniti znanje“ –vještina je koja nas u životu može daleko dovesti.

Anonymous

Vrijeme u kojem je živio Michel de Montaigne bilo je jedno od najrazornijih i najkompleksnijih razdoblja u povijesti Francuske.

U ovom ogledu Montaigne iznosi svoje stavove o društvu i obrazovanju. Kroz ''Lažnu znanost'' vidimo koliko Montaigne ima suvremene poglede na odgoj djece.

Moji su me roditelji učili da je glavni cilj odgoja formiranje osobnosti i razvijanje inteligencije, a ne samo ''biflanje'' napamet.

Montaigne u svojem eseju također govori kako je učenje napamet gubljenje vremena, a usvojeno se znanje mora znati primijeniti. Kroz postavljena pitanja na temu teksta ''Lažna znanost'' uvidjela sam zapravo koliko je naše obrazovanje u ovom smislu zastarjelo i zastranilo, ili da se bolje upitam: kako je Montaigne uspio biti toliko ispred svog vremena?

Ocjena nije mjerilo znanja .Naši profesori, kao i velik dio roditelja, tjeraju nas da učimo zbog ocjene, a ne zbog znanja. Ocjena određuje naš životni put, licemjerno i subjektivno određuje tko zna više ili manje, tko hoće ili neće uspjeti u životu.

Koliko puta smo doživjeli da je profesor učeniku dao jedinicu jer u testu nije sve bilo napisano kako je on rekao. Čitajući pomnije, shvatila sam koliko bi nam možda bilo lakše učiti kada bi profesori vodili brigu o načinu na koji predaju pojedine predmete; ako je predmet teži ili ako nije baš zanimljiv, ne bi li ga trebalo barem pokušati predavati na nama učenicima zanimljiviji način?

Mišljenja sam da, kada izađemo iz škole, trebamo biti formirane ličnosti s vlastitim stavovima, vrijednostima i opredjeljenjima.

Ja sam, za današnje pojmove, zapravo strogo odgojana, s relativno drukčijim pogledima nego moji vršnjaci, zbog toga ponekad u školi imam osjećaj kao da nas pojedini profesori žele skinuti s leđa. Tada se mi svi gubimo u jednoličnom razmišljanju – profesorovom. Znanje ne možemo kupiti, diploma ne znači da znamo razmišljati, već samo da smo bili uporni, no mogu li se profesori kroz svoje predmete potruditi da stvaramo vlastita mišljenja, da promišljamo te kritički i razborito razmišljamo – mogu li? Da budemo ''oni'' pojedinci? Mislim da zaista i mogu.

Smatram da sam s ovim esejem navela samo dio za koji sam sigurna da se može promijeniti. Obrazovanje je vezano za pojedince – profesora pojedinca i učenika pojedinca. Vidite, svijet ipak ostaje na pojedincima.

''Dajte čovjeku ribu; nahranili ste ga za jedan dan. Naučite čovjeka da lovi ribu; nahranili ste ga za cijeli život. ''

Kineska poslovica

Znanje – ako ga zadržiš za sebe na vrijedi ništa, a ako ga podijeliš – ONO MIJENJA SVIJET!

Anonymous

KAIRA PFEIFER 1.ST.